དགོན་སྡེ་འདིར་རིག་གསར་ཡར་སྔོན་དུ་དགེ་འདུན་པ་སུམ་སྟོང་ལྷག་བཞུགས་ཡོད་ཅིང་དེང་གི་དུས་སུའང་དགེ་འདུན་པ་བརྒྱད་བརྒྱ་ཡས་མས་བཞུགས།དགོན་ལག་ཀྱང་ཤར་འོད་དགོན་དང་།སྙན་མོ་དགོན།གསེར་ལག་དགོན།བེ་ཧུ་བེ་ཅང་སོགས་ཆོས་སྡེ་ཆེ་ཆུང་བཞི་བཅུ་ལྷག་ཡོད།མཆོད་གཞིས་སུ་གཏོགས་པའི་ལྷ་སྡེར་སྔོན་ཨ་རིག་ཚོ་དགུ་སྟེ་རྨ་ཆེན་གངས་རིའི་གཡས་གཡོན་དང་།མདུན་རྒྱབ་ཏུ་གནས་པ་དག་གཙོ་བྱས་བོད་སོག་གི་སྡེ་ཧ་ཅང་ཆེ།དེང་གི་དུས་སུའང་རྨ་ཉིན་གྱི་མགར་རྩེ་ཚོ་བ་བཅོ་བརྒྱད།སེ་བད་ཇང་གསུམ།རྨ་སྲིབ་ཀྱི་མཐའ་འདུག་ཚོ་བ་བཞི།རྟ་བོ་དམེ་ཚང་།གངས་རི་ཡུལ་ཚོ།གཡོན་གཞིས།སོགས་རུ་སྡེ་ཁྲི་ཕྲག་བརྒལ་བ་ཡོད།